Quo Primum
Pius PP V

PIUS EPISCOPUS
Servus Servorum Dei
AD PERPETUAM REI MEMORIAM

QUO PRIMUM TEMPORE ad Apostolatus apicem assumpti fuimus, ad ea libenter animum, 
viresque nostras intendimus, et cogitationes omnes direximus, quae ad 
Ecclesiasticum purum retinendum cultum pertinerent, eaque parare, et Deo ipso 
adjuvante, omni adhibito studio efficere contendimus.

Cumque inter alia sacri Tridentini Concilii decreta, Nobis statuendum esset de 
sacris libris, Catechismo, Missali et Breviario edendis atque emendandis: edito 
jam, Deo ipso annuente, ad populi eruditionem Catechismo, et ad debitas Deo 
persolvendas laudes Breviario castigato, omnino, ut Breviario Missale 
responderet, ut congruum est et conveniens (cum unum in Ecclesia Dei psallendi 
modum, unum Missae celebrandae ritum esse maxime deceat), necesse jam videbatur, 
ut, quod reliquum in hac parte esset, de ipso nempe Missali edendo, quam primum 
cogitaremus.

Quare eruditis delectis viris onus hoc demandandum duximus: qui quidem, 
diligenter collatis omnibus cum vetustis Nostrae Vaticanae Bibliothecae, 
aliisque undique conquisitis, emendatis atque incorruptis codicibus; necnon 
veterum consultis ac probatorum auctorum scriptis, qui de sacro eorumdem rituum 
instituto monumenta Nobis reliquerunt, ad pristinam Missale ipsum sanctorum 
Patrum normam ac ritum restituerunt.

Quod recognitum jam et castigatum, matura adhibita consideratione, ut ex hoc 
instituto, coeptoque labore, fructus omnes percipiant, Romae quam primum 
imprimi, atque impressum edi mandavimus: nempe ut sacerdotes intelligant, quibus 
precibus uti, quos ritus, quasve caeremonias in Missarum celebratione retinere 
posthac debeant.

Ut autem a sacrosancta Romana Ecclesia, ceterarum ecclesiarum matre et magistra, 
tradita ubique amplectantur omnes et observent, ne in posterum perpetuis futuris 
temporibus in omnibus Christiani orbis Provinciarum Patriarchalibus, 
Cathedralibus, Collegiatis et Parochialibus, saecularibus, et quorumvis Ordinum, 
monasteriorum, tam virorum, quam mulierum, etiam militiarum regularibus, ac sine 
cura Ecclesiis vel Capellis, in quibus Missa conventualis alta voce cum Choro, 
aut demissa, celebrari juxta Romanae Ecclesiae ritum consuevit vel debet alias 
quam juxta Missalis a nobis editi formulam decantetur, aut recitetur, etiamsi 
eaedem Ecclesiae quovis modo exenptae, Apostolicae Sedis indulto, consuetudine, 
privilegio, etiam juramento, confirmatione Apostolica, vel aliis quibusvis 
facultatibus munitae sint; nisi ab ipsa prima institutione a Sede Apostolica 
adprobata, vel consuetudine, quae, vel ipsa institutio super ducentos annos 
Missarum celebrandarum in eisdem Ecclesiis assidue observata sit: a quibus, ut 
praefatam celebrandi constitutionem vel consuetudinem nequaquam auferimus; sic 
si Missale hoc, quod nunc in lucem edi curavimus, iisdem magis placeret, de 
Episcopi, vel Praelati. Capitulique universi consensu, ut quibusvis non 
obstantibus, juxta illud Missas celebrare possint, permittimus; ex aliis vero 
omnibus Ecclesiis praefatis eorumdem Missalium usum tollendo, illaque penitus et 
omnio rejiciendo, ac huic Missali nostro nuper editio, nihil unquam addendum, 
detrahendum, aut immutandum esse decernendo, sub indignationis nostrae poena, 
hac nostra perpetuo valitura constitutione statuimus et ordinamus.

Mandantes ac districte omnibus et singulis Ecclesiarum praedictarum Patriarchis, 
Administratoribus, aliisque personis quacumque Ecclesiastica dignitate 
fulgentibus, etiamsi Sanctae Romanae Ecclesiae Cardinales, aut cujusvis alterius 
gradus et praeeminentiae fuerint, illis in virtute sanctae obedientiae 
praecipientes, ut ceteris omnibus rationibus et ritibus ex aliis Missalibus 
quantumvis vetustis hactenus observari consuetis, in posterum penitus omissis, 
ac plane rejectis, Missam juxta ritum, modum, ac normam, quae per Missale hoc a 
Nobis nunc traditur, de antent ac legant; neque in Missae celebratione alias 
caelemonias, vel preces, quam quae hoc Missali continentur, addere vel recitare 
praesumant.

Atque ut hoc ipsum Missale in Missa decantanda, aut recitanda in quibusvis 
Ecclesiis absque ullo conscientiae scrupulo, aut aliquarum poenarum, 
sententiarum et censurarum incursu, posthac omnino sequantur, eoque libere et 
licite uti possint et valeant, auctoritate Apostoloca, tenore praesentium, etiam 
perpetuo concedimus et indulgemus.

Neve Praesules, Administratores, Canonici, Capellani et alii quocumque nomine 
nuncupati Presbyteri saeculares, aut cujusvis Ordinis regulares, ad Missam 
aliter quam a nobis statutum est, celebrandam teneantur: neque ad Missale hoc 
immutandum a quolibet cogi et compelli, praesentesve litterae ullo unquam 
tempore revocari, aut moderari possint, sed firmae semper et validae in suo 
exsistant robore, similiter statuimus et declaramus. Non obstantibus praemissis, 
ac constitutionibus, et ordinationibus Apostolicis, ac in Provincialibus et 
Synodalibus Conciliis editis generalibus, vel specialibus constitutionibus, et 
ordinationibus, nec non Ecclesiarum praedictarum usu, longissima et immemorabili 
praescriptione, non tamen supra ducento annos, roborato, statutis et 
consuetudinibus contrariis quibuscumque.

Volumus autem et eadem auctoritate decernimus, ut post hujus nostrae 
constitutionis, ac Missalis editionem, qui in Romana adsunt Curia Presbyteri 
post mensem; qui vero intra montes, post tres; et qui ultra montes incolunt, 
post sex menses, aut cum primum illis Missale hoc venale propositum fuerit, 
juxta illud Missam decantare, vel legere teneantur.

Quod ut ubique terrarum incorruptum, ac mendis et erroribus purgatum 
praeservetur, omnibus in nostro et Sanctae Ecclesiae Romanae Domino mediate, vel 
immeditate subjecto commorantibus impressoribus, sub amissionis librorum, ac 
centum ducatorum auri Camerae Apostoliae ipso facto applicandorum: aliis vero in 
quacumque orbis parte consistentibus, sub excommunicationis latae sententiae, et 
aliis arbitrari nostri poenis, ne sine nostra vel speciali ad id Apostolici 
Commissarii in eisdem partibus a nobis constituendi, licentia, ac nisi per 
eumdem Commissarium eidem impresspri Missalis exemplum, ex quo aliorum 
imprimendorum ab ipso impressore erit accipienda norma, cum Missali in Urbe 
secundum magnum impressionem impresso collatum fuisse, et concordare, nec in 
ullo penitus discrepare prius plena fides facta fuerit, imprimere, vel 
proponere, vel recipere ullo modo audeant, vel praesumant, auctoritate 
Apostolica et tenore praesentium similibus inhibemus.

Verum, quia difficile esset praesentes litteras ad quaeque Christiani orbis loca 
deferri, ac primo quoque tempore in omnium notitiam perferri, illas ad Basilicae 
Principis Apostolorum, ac Cancellariae Apostolicae, et in acie Campi Florae de 
more publicari et affigi, ac earumdem litterarum exemplis etiam impressis, ac 
manu alicujus publici tabellionis subscriptis, nec non sigillo personae in 
dignitate Ecclesiastica constitutae munitis, eamdem prorsus indubitatam fidem 
ubique gentium et locorum, haberi praecipimus, quae praesentibus haberetur, si 
ostenderentur vel exhiberentur.

Nulli ergo omnio hominum liceat hanc paginam nostrae permissionis, statuti, 
ordinationis, mandati, praecepti, concessionis, indulti, declarationis, 
voluntatis, decreti et inhibitionis infringere, vel ei ausu temeratio contraire.

Si quis autem hoc attentare praesumpserit, indignationem omnipotentis Dei, ac 
beatorum Patri et Pauli Apostolorum ejus se noverit incursurum.

Datum Romae apud S. Petrum, anno Incarnationis Dominicae millesimo quingentesimo 
septuagesimo, pridie Idus Julii, Pontificatus nostri anno quinto.

 
H. Cumin Caesar Glorierius

 
Anno a Nativitate Domini 1570, Indict. 13, die vero 19 mensis Julii, 
Pontificatus sanctissimi in Christo Patris et D. N. Pii divina providentia Papae 
V anno ejus quinto, retroscriptae litterae publicatae et affixae fuerunt ad 
valvas Basilicae Principis Apostolorum, ac Cancellariae Apostolicae, et in acie 
Campi Florae, ut moris est, per nos Joannem Andream Rogerium et Philibertum 
Cappuis Cursores.

Scipio de Octavianis
Magister Cursorum